Document ID: 31994D0222

ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Δεκεμβρίου 1993 για την ανταλλαγή επιστολών μεταξύ της Ευρωπαϊκής Κοινότητας και της Δημοκρατίας της Αυστρίας σχετικά με την ανταλλαγή επιστολών του 1972 αναφορικά με την παραχώρηση μειώσεως των δασμών για τους εμφιαλωμένους οίνους ποιότητας της Κοινότητας (Κείμενο που παρουσιάζει ενδιαφέρον για τον ΕΟΧ) (94/222/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1566/93 (2), και ιδίως το άρθρο 71,
Εκτιμώντας:
ότι, βάσει της ανταλλαγής επιστολών της 21ης Ιουλίου 1972 και της 14ης Ιουλίου 1986 μεταξύ της Κοινότητας και της Αυστρίας, η Αυστρία παραχωρεί υπό ορισμένους όρους μείωση των δασμών των εμφιαλωμένων οίνων ποιότητας καταγωγής Κοινότητας- ότι οι τεχνικές λεπτομέρειες όσον αφορά την εν λόγω μείωση έχουν καθορισθεί με ανταλλαγή επιστολών της 23ης Δεκεμβρίου 1988 μεταξύ της Κοινότητας και της Αυστρίας-
ότι η συμφωνία επί του Ευρωπαϊκού Οικονομικού Χώρου, εφεξής ονομαζομένη "συμφωνία ΕΟΧ", υπεγράφη μεταξύ της Κοινότητας και των κρατών μελών της αφενός και των κρατών της Ευρωπαϊκής Ζώνης Ελευθέρων Συναλλαγών αφετέρου- ότι, σε εφαρμογή του πρωτοκόλλου 47, όσον αφορά την κατάργηση των τεχνικών εμποδίων στις συναλλαγές των αμπελοοινικών προϊόντων, το ενδοκοινοτικό καθεστώς των συνοδευτικών εγγράφων όσον αφορά τον οίνο, που αναφέρεται στον κανονισμό (ΕΟΚ) αριθ. 986/89 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 592/91 (4), θα επεκταθεί στον ΕΟΧ- ότι ενδείκνυται, προκειμένου να ληφθεί υπόψη αυτή η κατάσταση, να προσαρμοσθούν και να αντικατασταθούν οι δύο ανταλλαγές επιστολών του 1988 με νέα ανταλλαγή επιστολών που πρέπει να αρχίσει να ισχύει συγχρόνως με τη συμφωνία ΕΟΧ,
ΑΠΟΦΑΣΙΖΕΙ:
Άρθρο 1
Εγκρίνεται η ανταλλαγή επιστολών μεταξύ της Ευρωπαϊκής Κοινότητας και της Δημοκρατίας της Αυστρίας σχετικά με την ανταλλαγή επιστολών του 1972 αναφορικά με την χορήγηση μειώσεως των δασμών για τους εμφιαλωμένους οίνους ποιότητας της Κοινότητας.
Το κείμενο της ανταλλαγής επιστολών επισυνάπτεται στην παρούσα απόφαση (5).
Άρθρο 2
Το κείμενο της ανταλλαγής επιστολών που αναφέρεται στο άρθρο 1 δημοσιεύεται στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 9 Δεκεμβρίου 1993.

Labels: 17
3
13
6
18